እነ እስክንድር ነጋ የዋስትና መብት ቢከበርላቸውም አልተፈቱም
እሑድ መጋቢት 16 ቀን 2010 ዓ.ም. ዓርማ የሌለው ሰንደቅ ዓላማ በመጠቀማቸው ምክንያት በቁጥጥር ሥር ውለው የነበሩት ጋዜጠኛ እስክንድር ነጋ፣ አቶ አንዷለም አራጌና ተመስገን ደሳለኝን ጨምሮ 11 ግለሰቦች በዋስትና እንዲፈቱ ቢፈቀድላቸውም፣ እስካሁን እንዳልተፈቱ ቤተሰቦቻቸው ለሪፖርተር ገለጹ፡፡ ከጀሞ ኮንዶሚኒየም ቤቶች አንዱ በሆነው የጋዜጠኛ ተመስገን ደሳለኝ ቤት ተሰባስበው ለዓመታት በእስር ላይ ስለከረሙበትና ስላሳለፉት ጊዜያት እያወጉ ሻይ እየጠጡ ሳለ በቁጥጥር ሥር ውለው የነበሩት ጋዜጠኛ እስክንድር ነጋ፣ አቶ አንዷለም አራጌ፣ ጋዜጠኛ ተመስገን ደሳለኝ፣ ጦማሪ በፍቃዱ ኃይሉ፣ ጦማሪ ማህሌት ፈንራሁን፣ ጦማሪ ዘለዓለም ወርቅ አገኘሁ፣ ወ/ሪት ወይንሸት ሞላ (የሰማያዊ ፓርቲ አባል የነበሩ)፣ አቶ ይድነቃቸው አዲስ፣ አቶ ስንታየሁ ቸኮል፣ አቶ ተፈራ ተስፋዬና አቶ አዲሱ ጌታነህ ናቸው፡፡በዋስትና እንዲፈቱ የተባሉት 11 ተከሳሾች እርስ በእርሳቸው ዋስ በመሆን እንዲለቀቁ ሰኞ መጋቢት 24 ቀን 2010 ዓ.ም. ቅጽ ሞልተው ሲጠሩ እንዲገኙ የተነገራቸው ቢሆንም፣ እስካሁን እንዳልተፈቱ ለማወቅ ተችሏል፡፡በሌላ ዜና መጋቢት 15 ቀን 2010 ዓ.ም. በባህር ዳር ከተማ የፖለቲካ ፓርቲ ለመመሥረት ቅድመ ስብሰባ አድርገው እራት በመብላት ላይ እያሉ በቁጥጥር ሥር የዋሉ ከ19 በላይ ግለሰቦች ዛሬ መፈታታቸው ታውቋል፡፡ በባህር ዳር የታሰሩት ግለሰቦች የተፈቱት በመታወቂያ ዋስ እንደሆነም ሪፖርተር አረጋግጧል፡፡